Návrh ROZHODNUTIE RADY, ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – ES a článku 37 nástroja rozvojovej spolupráce /* COM/2012/0460 final - 2012/0225 (NLE) */





DÔVODOVÁ SPRÁVA 1. Vojenský prevrat, ktorý sa uskutočnil v decembri 2006, viedol ku konzultáciám podľa článku 96 revidovanej Dohody z Cotonou. Ich výsledkom boli v apríli 2007 schválené záväzky týkajúce sa ľudských práv, zásad demokracie a právneho štátu. Dňa 1. októbra 2007 Rada vo svojom rozhodnutí 2007/641/ES rozhodla o vhodných opatreniach pre Fidži s cieľom stanoviť stupeň súbežnosti medzi rešpektovaním schválených záväzkov zo strany Fidži a rozvojovou spoluprácou. 2. Dňa 10. apríla 2009 však prezident Fidži zrušil ústavu, zosadil všetkých sudcov a vyhlásil, že voľby sa budú konať najneskôr v septembri 2014. Fidži tak jednostranne porušilo kľúčové záväzky, ktoré dalo EÚ v apríli 2007. Stalo sa tak deň po tom, ako odvolací súd vyhlásil vymenovanie vojenskej vlády po prevrate v roku 2006 za nezákonné. Fidži sa teda nachádza vo výnimočnom stave, pričom sloboda prejavu sa značne obmedzila. 3. Po tomto negatívnom vývoji sa Rada 24. septembra 2009 vo svojom rozhodnutí 2009/735/ES rozhodla predĺžiť do 31. marca 2010 platnosť vhodných opatrení pre Fidži stanovených v rozhodnutí 2007/641/ES, ktorá sa mala skončiť 1. októbra 2009. V dôsledku ďalších oneskorení implementácie záväzkov dohodnutých s EÚ sa Rada 29. marca 2010 vo svojom rozhodnutí 2010/208/EÚ rozhodla predĺžiť do 1. októbra 2010 platnosť vhodných opatrení pre Fidži stanovených v rozhodnutí 2007/641/ES, a ich platnosť predĺžila aj 27. septembra 2010 vo svojom rozhodnutí 2010/589/EÚ do 31. marca 2011 a 31. marca 2011 vo svojom rozhodnutí 2011/219/EÚ do 30. septembra 2011. 4. Hoci väčšina pridelených prostriedkov pre Fidži na rok 2010 v rámci sprievodných opatrení určených pre krajiny, ktoré podpísali niekdajší protokol o cukre, podmienený pokrokom dosiahnutým pri demokratizácii krajiny bola v máji 2010 zrušená, časť tohto prídelu bola vyhradená, s cieľom zmierniť negatívne sociálne dôsledky, na poskytnutie priamej pomoci prostredníctvom delegácie EÚ v meste Suva obyvateľstvu, ktoré je priamo závislé od produkcie cukru. 5. Na obdobie 2011 – 2013 boli pre Fidži vyčlenené rozhodnutím Komisie K(2010) 8130 finančné prostriedky v orientačnej výške 51,094 mil. EUR. V dôsledku znižovania prostriedkov na rok 2013 v prípade sprievodných opatrení určených pre krajiny, ktoré podpísali niekdajší protokol o cukre, prostriedky určené Fidži sa znížili o 2 438 mil. EUR. Sprístupnenie týchto vyčlenených prostriedkov (úplné alebo čiastočné) je však podmienené dosiahnutím pokroku v rámci konzultácií podľa článku 96 dohody z Cotonou (článok 37 nástroja rozvojovej spolupráce), pričom v prípade nedosiahnutia takéhoto pokroku sa bude uvažovať len o prijatí opatrení zameraných na zmiernenie sociálnych následkov. 6. Vzhľadom na pokračujúce zhoršovanie socio-ekonomickej situácie na Fidži obnovila EÚ v roku 2011 cielenú rozvojovú pomoc Fidži na podporu zraniteľného obyvateľstva. Túto pomoc neposkytuje vláda. 7. Od začiatku roka 2012 možno zaznamenať určitý pozitívny vývoj. Ide predovšetkým o zrušenie nariadenia o výnimočnom stave dňa 7. januára 2012 a spustenie politického procesu dňa 9. marca 2012, v ktorého dôsledku má byť do marca 2013 vyhlásená ústava a do septembra 2014 vďaka novým parlamentným voľbám znovu nastolená ústavná demokracia. Obmedzenia niektorých ľudských práv a základných slobôd však stále pretrvávajú. 8. Európska únia by pri zohľadnení uvedených úvah mala v tomto štádiu prispôsobiť uplatňovanie politiky a vhodných opatrení, ktoré sa uplatňujú v súčasnosti, a pokračovať v ňom. 9. Komisia preto navrhuje Rade, aby zmenila a doplnila vhodné opatrenia s cieľom podporiť Fidži, aby pokračovalo v ceste k obnoveniu demokracie, právneho štátu a plného rešpektovania ľudských práv a základných slobôd, a aby rozšírila obdobie ich uplatňovania o ďalších 12 mesiacov, ktoré uplynú 30. septembra 2013. 10. Európska únia by mala pokračovať v pravidelnom dialógu s Fidži a zachovať stály politický záväzok voči tejto krajine, a preto by toto rozhodnutie malo byť aj naďalej predmetom neustáleho preskúmavania. 11. Navrhuje sa oznámiť toto rozhodnutie dočasnej vláde Fidži na základe pripojeného návrhu listu prezidentovi Nailatikau a informovať ho o tom, že a) EÚ víta nedávny pozitívny vývoj na Fidži zameraný na návrat k demokratickým pravidlám a podporuje ďalšie kroky v tomto smere, najmä pokiaľ ide o zvyšné obmedzenia ľudských práv a základných slobôd; b) EÚ je naďalej odhodlaná viesť politický dialóg podľa článku 8 dohody z Cotonou, c) posúdenie pokroku dosiahnutého na ceste k opätovnému nastoleniu ústavného poriadku bude pre EÚ smerodajným pri prijímaní budúcich rozhodnutí o rozvojovej spolupráci a EÚ je v tomto duchu ochotná zapojiť sa do prípravy programovacieho procesu 11. ERF a oznámiť v náležitom čase orientačný národný prídel prostriedkov v rámci tohto procesu, pričom sa plánuje, že k finalizácii, podpísaniu a implementácii programových dokumentov 11. ERF dôjde s nástupom demokraticky zvolenej vlády a d) preskúmavanie článku 96 a formálny dialóg o ňom, ku ktorým ma dôjsť po úspešnom uzavretí dôveryhodného, otvoreného a transparentného procesu ústavných konzultácií, ktorý sa očakáva do marca 2013, by mohol, ak to proces dovolí, vyústiť do ďalšej pozitívnej revízie vhodných opatrení. 12. Úpravy vhodných opatrení predstavujú prvú opatrnú reakciu na nedávny vývoj a umožňujú najmä začiatok programových rokovaní o 11. ERF, ako aj oznámenie orientačného prídelu Fidži v rámci 11. ERF, hneď ako to umožnia potrebné rozhodnutia o zriadení budúceho ERF. Podstata súčasných opatrení zostáva nedotknutá. Záver Vzhľadom na uvedené skutočnosti sa od Rady požaduje, aby prijala priložený pripravovaný návrh rozhodnutia Rady, ktorým sa mení, dopĺňa a predlžuje obdobie uplatňovania vhodných opatrení pre Republiku Fidžijských ostrovov. 2012/0225 (NLE) Návrh ROZHODNUTIE RADY, ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Republikou Fidžijských ostrovov podľa článku 96 Dohody o partnerstve AKT – ES a článku 37 nástroja rozvojovej spolupráce RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[1] a revidovanú v Ouagadougou v Burkina Faso 22. júna 2010[2] (ďalej len „dohoda z Cotonou“), a najmä na jej článok 96, so zreteľom na vnútornú dohodu medzi zástupcami členských štátov zasadajúcich v Rade o opatreniach, ktoré sa majú prijať, a postupoch, ktoré sa majú dodržiavať pri vykonávaní dohody z Cotonou[3], a najmä na jej článok 3, so zreteľom na nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (ďalej len „nástroj rozvojovej spolupráce“)[4], a najmä na jeho článok 37, so zreteľom na návrh Európskej komisie, keďže: (1) Rozhodnutie Rady 2007/641/ES[5] bolo prijaté s cieľom prijať vhodné opatrenia po porušení základných prvkov uvedených v článku 9 dohody z Cotonou a hodnôt uvedených v článku 3 nástroja rozvojovej spolupráce. (2) Tieto opatrenia boli predĺžené rozhodnutím Rady 2009/735/ES[6] a následne rozhodnutiami Rady 2010/208/EÚ[7], 2010/589/EÚ[8], 2011/219/EÚ[9] a 2011/637/EÚ[10], pretože Fidžijská republika nielenže zatiaľ nesplnila dôležité záväzky, s ktorými súhlasila počas konzultácií v apríli 2007 a ktoré sa týkajú základných prvkov dohody z Cotonou, ale navyše v rámci mnohých týchto záväzkov došlo aj k závažnému regresívnemu vývoju. (3) Od začiatku roka 2012 však možno zaznamenať určitý pozitívny vývoj smerom k obnoveniu demokracie na Fidži, ktorý je potrebné uznať, a malo by sa preto zvážiť opätovné zapojenie do programovania budúcej rozvojovej pomoci. (4) Rozhodnutie 2007/641/ES stráca platnosť 30. septembra 2012. Je vhodné zodpovedajúcim spôsobom aktualizovať jeho obsah a rozšíriť jeho platnosť, PRIJALA TOTO ROZHODNUTIE: Článok 1 Rozhodnutie 2007/641/ES sa mení a dopĺňa takto: (1) V článku 3 sa druhý odsek nahrádza takto: „Platnosť rozhodnutia sa končí 30. septembra 2013. Preskúmava sa pravidelne najmenej raz za každých šesť mesiacov.“ (2) Príloha sa nahrádza prílohou k tomuto rozhodnutiu. Článok 2 List v prílohe k tomuto rozhodnutiu je určený Fidžijskej republike. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda […] PRÍLOHA Návrh listu J.E. Jeho excelencia Ratu Epeli NAILATIKAU prezident Fidžijskej republiky Suva Fidžijská republika Vaša Excelencia, Európska únia (EÚ) prisudzuje veľkú dôležitosť ustanoveniam článku 9 dohody z Cotonou a článku 3 Nástroja rozvojovej spolupráce. Partnerstvo AKT – EÚ je založené na rešpektovaní ľudských práv, zásad demokracie a právneho štátu, ktoré sú podstatnými prvkami dohody z Cotonou a tvoria základ pre vzťahy medzi nami. Dňa 11. decembra 2006 Rada EÚ odsúdila vojenský prevrat na Fidži. Podľa článku 96 dohody z Cotonou, a berúc do úvahy vojenský prevrat z 5. decembra 2006, ktorý porušil základné prvky uvedené v článku 9 tejto dohody, EÚ vyzvala Fidži na konzultácie v zmysle predmetnej dohody, aby dôkladne prešetrila vzniknutú situáciu a, ak je to nevyhnutné, uskutočnila kroky na jej nápravu. Formálna časť týchto konzultácií sa začala 18. apríla 2007 v Bruseli. EÚ privítala, že dočasná vláda potvrdila množstvo kľúčových záväzkov týkajúcich sa ľudských práv a základných slobôd, rešpektovania zásad demokracie a právneho štátu, ako sa uvádza nižšie, a navrhla pozitívne opatrenia súvisiace s ich plnením. Žiaľ, odvtedy došlo k regresívnemu vývoju vo viacerých oblastiach, najmä v apríli 2009, čo znamená, že Fidži v súčasnosti porušuje viacero svojich záväzkov. Týka sa to najmä zrušenia ústavy, značného odkladu konania parlamentných volieb a porušovania ľudských práv. Hoci plnenie záväzkov je značne oneskorené, väčšina týchto záväzkov je vzhľadom na súčasnú situáciu na Fidži veľmi relevantná. Z tohto dôvodu sú pripojené k tomuto listu. Keďže Fidži sa jednostranne rozhodlo porušiť množstvo kľúčových záväzkov, dôsledkom bolo obmedzenie finančných prostriedkov určených na rozvoj. Od začiatku roka 2012 sa podniklo niekoľko pozitívnych krokov. Ide predovšetkým o zrušenie nariadenia o výnimočnom stave dňa 7. januára 2012 a spustenie politického procesu dňa 9. marca 2012, v ktorého dôsledku má byť do marca 2013 vyhlásená nová ústava a do septembra 2014 vďaka novým parlamentným voľbám znovu nastolená ústavná demokracia. Obmedzenia niektorých ľudských práv a základných slobôd stále pretrvávajú. Ako vyjadrenie uznania tomuto vývoju a v duchu partnerstva, ktoré formuje základný kameň dohody z Cotonou, je EÚ pripravená začať nový formálny dialóg ohľadne tohto vývoja. Tento dialóg by sa mohol uskutočniť pri príležitosti preskúmavania článku 96 po úspešnom uzavretí otvoreného, vierohodného a transparentného ústavného konzultačného procesu, ktoré sa očakáva v marci 2013. EÚ sa v súlade s tým rozhodla rozšíriť existujúce vhodné opatrenia pre Fidži a zmeniť a doplniť ich ako prvú odozvu na kroky, ktoré podniklo Fidži, čím umožní predovšetkým začatie programových rokovaní 11. ERF a v náležitom čase oznámenie o orientačnom prídele pre Fidži. Finalizácia, podpísanie a implementácia programových dokumentov 11. ERF sa naplánuje s nástupom budúcej demokraticky zvolenej vlády. Napokon je obzvlášť dôležité, aby sa dočasná vláda zaviazala, že zabezpečí otvorený, vierohodný a transparentný ústavný konzultačný proces a domáci politický dialóg, a aby rešpektovala predovšetkým svoje záväzky s ohľadom na ľudské práva a právny štát a zrušila zvyšné obmedzenia. Kým pozícia EÚ je riadená podstatnými prvkami dohody z Cotonou, ako aj jej základnými zásadami, najmä pokiaľ ide o vedúcu úlohu dialógu a splnenie vzájomných záväzkov, zdôrazňuje sa, že neexistujú žiadne predchádzajúce závery na strane EÚ týkajúce sa výsledku tohto dialógu. Ak budú mať plánované preskúmanie a dialóg pozitívne výsledky, EÚ je odhodlaná podniknúť ďalšiu pozitívnu revíziu týchto vhodných opatrení. Naopak, ak sa situácia na Fidži nezlepší, naďalej sa budú obmedzovať finančné prostriedky EÚ na rozvoj určené pre Fidži. Posúdenie pokroku dosiahnutého na ceste k obnoveniu ústavného poriadku bude pre EÚ smerodajné najmä pri prijímaní budúcich rozhodnutí v súvislosti s národným indikatívnym programom pre Fidži v rámci 11. ERF. Kým sa neuskutoční formálny dialóg, EÚ vyzýva Fidži, aby pokračovalo v prehĺbenom politickom dialógu a aby ho zintenzívnilo. Vhodné opatrenia sú tieto: – humanitárna pomoc a priama pomoc pre občiansku spoločnosť a zraniteľné obyvateľstvo môže pokračovať, – prebiehajúce činnosti v oblasti spolupráce, zvlášť tie, ktoré patria do 8. a 9. ERF, môžu pokračovať, – činnosti v oblasti spolupráce, ktoré by mohli prispieť k návratu k demokracii a zlepšeniu správy vecí verejných, sa môžu realizovať, okrem veľmi výnimočných prípadov, – môže sa uskutočňovať implementácia reformy v oblasti cukru, ktorá sprevádzala opatrenia počas roku 2006. Fidži 19. júna 2007 podpísalo na technickej úrovni dohodu o financovaní. Je potrebné poznamenať, že súčasťou dohody o financovaní je doložka o pozastavení pomoci, – počas roka 2007 neboli žiadne prídely pre odvetvie cukru, – poskytnutie prídelov pre odvetvie cukru na rok 2008 záviselo od dôkazov o dôveryhodnej a včasnej príprave volieb v súlade s dohodnutými záväzkami, najmä pokiaľ ide o sčítanie ľudu, nové vymedzenie volebných obvodov a reformu volebného systému v súlade s ústavou, ako aj od prijatia opatrení na zabezpečenie fungovania úradu pre voľby vrátane vymenovania osoby dohliadajúcej na priebeh volieb do 30. septembra 2007 v súlade s ústavou. Možnosť získania prídelu pre odvetvie cukru na rok 2008 zanikla 31. decembra 2009, – možnosť prídelu pre odvetvie cukru na rok 2009 bola zrušená v máji 2009, pretože dočasná vláda sa rozhodla odložiť všeobecné voľby do septembra 2014, – možnosť prídelu pre odvetvie cukru na rok 2010 bola zrušená pred 1. májom 2010, pretože sa nedosiahol žiadny pokrok pri demokratizácii krajiny, avšak vzhľadom na kritickú situáciu v odvetví cukru sa s cieľom zmierniť negatívne sociálne dôsledky určitá časť prídelu vyhradila na účely priamej pomoci obyvateľstvu, ktoré je priamo závislé od produkcie cukru. S týmito prostriedkami však nakladá delegácia EÚ v meste Suva a neposkytujú sa prostredníctvom vládnych orgánov Fidži, – príprava a prípadný podpis viacročného indikatívneho programu na roky 2011 – 2013 týkajúceho sa opatrení, ktoré sprevádzajú reformu v sektore cukru, sa môže realizovať, – sprístupnenie indikatívneho prídelu finančných prostriedkov v rámci viacročného indikatívneho programu opatrení pre ktoré krajiny, ktoré podpísali niekdajší protokol o cukre, na roky 2011 až 2013 bude podmienené dosiahnutím dohody v rámci konzultácií. V prípade nedosiahnutia dohody sa v súvislosti s týmto prídelom bude postupovať tak, že pokiaľ ide o financovanie, prostriedky budú poskytnuté len na také opatrenia, ktoré budú zamerané na zmiernenie sociálnych následkov, – príprava plánovania 11. ERF môže začať, aby Fidži mohlo očakávať, že mu bude v náležitom čase oznámený orientačný prídel. – do úvahy by mohla prichádzať osobitná pomoc na prípravu a plnenie kľúčových záväzkov, najmä pomoc pri príprave a/alebo uskutočňovaní volieb, – regionálna spolupráca a zapojenie sa Fidži do tejto spolupráce nie sú dotknuté, – kontrola záväzkov bude v súlade s podmienkami uvedenými v prílohe k tomuto listu, ktoré sa týkajú pravidelného dialógu, účinnej spolupráce s misiami zameranými na hodnotenie a monitorovanie, ako aj podávania správ. EÚ ďalej očakáva od Fidži plnú spoluprácu s Fórom tichomorských ostrovov, ktorá sa týka implementácie odporúčaní od skupiny prominentných osobností parafovaných fórom ministrov zahraničných vecí na stretnutí 16. marca 2007 vo Vanuatu. Európska únia v tejto súvislosti víta nedávny pokrok súvisiaci so zapojením sa do práce ministerskej kontaktnej skupiny Fóra tichomorských ostrovov, ktorá bola zriadená s cieľom monitorovať pokrok príprav Fidži na voľby a návrat k demokracii. Európska únia bude naďalej dôkladne sledovať situáciu na Fidži. Podľa článku 8 Dohody z Cotonou sa zintenzívni politický dialóg s Fidži, aby sa zabezpečilo rešpektovanie ľudských práv, obnova demokracie a rešpektovanie právneho štátu. Tento intenzívny dialóg bude prebiehať dovtedy, kým obe strany neusúdia, že splnil svoj účel. EÚ si vyhradzuje právo upraviť vhodné opatrenia, ak zo strany dočasnej vlády dôjde k spomaleniu, prerušeniu alebo regresívnemu vývoju pri implementácii prijatých záväzkov. EÚ zdôrazňuje, že výsady Fidži v rámci spolupráce s EÚ závisia od rešpektovania základných prvkov Dohody z Cotonou a zásad stanovených v nástroji rozvojovej spolupráce. Aby mohla EÚ dospieť k presvedčeniu, že dočasná vláda je plne pripravená pokračovať v plnení prijatých záväzkov, je mimoriadne dôležité, aby bol pri napĺňaní týchto záväzkov zaznamenaný v dohľadnej dobe výrazný pokrok. S pozdravom V Bruseli Za Radu || Za Komisiu C. ASHTON predsedníčka || A. PIEBALGS komisár Príloha k prílohe ZÁVÄZKY DOHODNUTÉ S REPUBLIKOU FIDŽIJSKÝCH OSTROVOV . A. Dodržiavanie demokratických zásad Záväzok č. 1 Slobodné a spravodlivé parlamentné voľby sa uskutočnia do 24 mesiacov od 1. marca 2007 na základe záverov hodnotiacej správy, ktorú vypracujú nezávislí pozorovatelia vymenovaní sekretariátom Fóra tichomorských ostrovov. Prípravy samotného konania volieb budú spoločne monitorované a podľa potreby upravované a revidované na základe vzájomne dohodnutých kritérií. Z toho najmä vyplýva, že: – dočasná vláda prijme do 30. júna 2007 harmonogram ukončenia jednotlivých etáp v rámci prípravy nových parlamentných volieb, – harmonogram stanoví časový rámec pre sčítanie ľudu, nové vymedzenie volebných obvodov a reformu volebného systému, – vymedzenie volebných obvodov a reforma volebného systému sa uskutoční v súlade s ústavou, – do 30. septembra 2007 sa v súlade ústavou prijmú sa opatrenia na zabezpečenie fungovania volebného úradu vrátane vymenovania osoby dohliadajúcej na priebeh volieb, – vymenovanie viceprezidenta sa uskutoční v súlade s ústavou. Záväzok č. 2 Dočasná vláda v procese prijímania dôležitých legislatívnych, fiškálnych a iných politických iniciatív a zmien zohľadní konzultácie s občianskou spoločnosťou a inými relevantnými zainteresovanými stranami. B. Právny štát Záväzok č. 1 Dočasná vláda vynaloží maximálne úsilie, aby zabránila bezpečnostným zložkám vydávať stanoviská na účely zastrašovania. Záväzok č. 2 Dočasná vláda je garantom ústavy z roku 1997 a zaručuje normálne a nezávislé fungovanie ústavných inštitúcií, ako napr. Výboru pre ľudské práva na Fidži, Výboru služieb vo verejnom záujme a Výboru ústavných orgánov. Zachová sa značná nezávislosť a funkčnosť Veľkej rady kmeňových náčelníkov. Záväzok č. 3 Nezávislosť súdnictva sa bude v plnej miere rešpektovať, aby mohlo pracovať nezávisle a všetky dotknuté strany budú rešpektovať jeho súdne rozhodnutia, a najmä: – dočasná vláda do 15. júla 2007 zabezpečí vymenovanie tribunálu podľa článku 138 ods. 3 ústavy, – akékoľvek vymenovanie a/alebo odvolanie sudcov sa odteraz bude uskutočňovať v úplnej zhode s ústavnými ustanoveniami a procesnoprávnymi pravidlami, – armáda, polícia alebo dočasná vláda v žiadnom prípade nezasiahnu akoukoľvek formou do súdneho konania, čo znamená aj plné rešpektovanie právnickej profesie. Záväzok č. 4 Všetky trestné konania vo veci trestného činu korupcie sa budú viesť náležitými súdnymi postupmi a akékoľvek iné orgány, ktoré môžu byť určené na vyšetrovanie údajných prípadov korupcie, budú konať v ústavných medziach. C. Ľudské práva a základné slobody Záväzok č. 1 Dočasná vláda uskutoční všetky nevyhnutné kroky, aby sa zabezpečilo, že v prípade všetkých obvinení z porušovania ľudských práv prebehne vyšetrovanie alebo konanie v súlade s príslušnými postupmi a na príslušných orgánoch podľa právnych predpisov Republiky Fidžijských ostrovov. Záväzok č. 2 Dočasná vláda zruší v máji 2007 nariadenie o výnimočnom stave, pod podmienkou, že nebude ohrozená národná bezpečnosť, verejný poriadok a bezpečnosť ako taká. Záväzok č. 3 Dočasná vláda sa zaväzuje zabezpečiť Výboru pre ľudské práva na Fidži plne nezávislý výkon funkcií, ktorý je v súlade s ústavou. Záväzok č. 4 Sloboda prejavu a sloboda médií sa plne rešpektuje vo všetkých formách tak, ako to stanovuje ústava. D. Kontrola záväzkov Záväzok č. 1 Dočasná vláda sa zaväzuje viesť pravidelný dialóg s cieľom umožniť overovanie dosiahnutého pokroku a poskytovať orgánom/predstaviteľom EÚ a Európskej komisie úplný prístup k informáciám o všetkých záležitostiach týkajúcich sa ľudských práv, mierovej obnovy demokracie a právneho štátu na Fidži. Záväzok č. 2 Dočasná vláda v plnej miere spolupracuje so všetkými misiami EÚ na účely hodnotenia a monitorovania pokroku. Záväzok č. 3 Dočasná vláda predkladá každé tri mesiace počnúc 30. júnom 2007 správy o pokroku týkajúce sa základných prvkov Dohody z Cotonou a záväzkov. Je potrebné poznamenať, že určité záležitosti sa môžu účinne riešiť len pragmatickým prístupom, ktorý zohľadňuje terajšie skutočnosti a zameriava sa na budúcnosť. [1] Ú. v. ES L 317, 15.12.2000, s. 3. [2] Ú. v. EÚ L 287, 4.11.2010, s. 3. [3] Ú. v. ES L 317, 15.12.2000, s. 376. [4] Ú. v. EÚ L 378, 27.12.2006, s. 41-71. [5] Ú. v. EÚ L 260, 5.10.2007, s. 15. [6] Ú. v. EÚ L 262, 6.10.2009, s. 43. [7] Ú. v. EÚ L 89, 9.4.2010, s. 7. [8] Ú. v. EÚ L 260, 2.10.2010, s. 10-15. [9] Ú. v. EÚ L 93, 7.4.2011, s. 2-8. [10] Ú. v. EÚ L 252, 28.9.2011, s. 1 – 7.